Anexa nr.1

**Procedura privind transmiterea declarațiilor fiscale prin mijloace electronice de transmitere la distanță**

1. **Dispoziții generale**

1. Declarațiile fiscale se depun prin mijloace electronice de transmitere la distanță, în condiţiile legii.

2. Pentru semnarea declarațiilor fiscale care se depun prin mijloace electronice de transmitere la distanţă, se utilizează semnătura electronică calificată, în condiţiile Legii nr.214/2024 privind utilizarea semnăturii electronice, a mărcii temporale și prestarea serviciilor de încredere bazate pe acestea și ale Regulamentului (UE) nr. 910/2014 al Parlamentului European şi al Consiliului din 23 iulie 2014 privind identificarea electronică şi serviciile de încredere pentru tranzacţiile electronice pe piaţa internă şi de abrogare a Directivei 1999/93/CE.

**PROIECT**

**II. Aprobarea cererii de utilizare a unui certificat calificat**

3. (1) Formularul 150 „Cererea pentru utilizarea unui certificat calificat” se completează prin funcţionalităţile puse la dispoziţie de serviciul "Depunere declaraţii on-line". Cererea se transmite electronic de către contribuabil sau reprezentantul/ împuternicitul acestuia, purtând o semnătură electronică calificată , la organul fiscal competent.

(2)Prin organ fiscal competent se înțelege organul fiscal competent pentru administrarea creanţelor fiscale datorate de către contribuabil/plătitor.

4. Titularul unui certificat calificat poate fi împuternicit pentru semnarea declaraţiilor fiscale de către mai mulţi contribuabili.

5. (1) Cererea pentru utilizarea unui certificat calificat se semnează electronic de către contribuabilul persoană fizică, reprezentantul legal al persoanei juridice/reprezentantul desemnat al entității fără personalitate juridică sau de împuternicit și este însoţită, dacă este cazul, de documentul de împuternicire sau de documentul care atestă calitatea persoanei care reprezintă contribuabilul printr-un fişier care conţine imaginea documentelor justificative ale datelor completate în cerere.

(2) Împuternicirea poate îmbrăca forma de înscris sub semnătură privată, caz în care împuternicitul trebuie să prezinte originalul împuternicirii. În situația în care nu se prezintă originalul împuternicirii, împuternicitul prezintă o copie legalizată, în conformitate cu prevederile art.18 din Legea nr.207/2015 privind Codul de procedură fiscală, cu modificările și completările ulterioare.

(3) În cazul reprezentării contribuabilului în relaţia cu organul fiscal prin avocat, consultant fiscal sau expert contabil, forma şi conţinutul împuternicirii sunt cele prevăzute de dispoziţiile legale privind organizarea şi exercitarea profesiei de avocat, consultant fiscal sau expert contabil, după caz.

(4) În situaţia în care pentru aceeaşi perioadă se transmit mai multe Cereri pentru utilizarea unui certificat calificat pentru același contribuabil, va fi înregistrată prima cerere depusă.

6. În situația în care, cererea nu se semnează electronic, aceasta se depune la sediul oricărui organ fiscal central, însoțită de documentul de împuternicire sau de documentul care atestă calitatea persoanei care reprezintă contribuabilul, în original sau în copie legalizată.

**PROIECT**

7. (1) În vederea acordării dreptului de utilizare a certificatului calificat, pentru depunerea declarațiilor fiscale, organul fiscal verifică corectitudinea informațiilor înscrise în cerere și în documentele prezentate.

1. Verificarea validității certificatului calificat și confirmarea identității titularului certificatului calificat se realizează de prestatorul de servicii de încredere emitent, la solicitarea organului fiscal central.

8. În situaţia în care organul fiscal nu constată erori și datele sunt valide, cererea pentru utilizarea unui certificat calificat se aprobă și se comunică acest fapt contribuabilului, la adresa de poştă electronică menționată în cerere.

9. În situaţia în care organul fiscal constată erori sau datele din cerere nu se pot verifica sau nu corespund, cererea pentru utilizarea unui certificat calificat se respinge. Motivul respingerii este comunicat printr-un mesaj transmis contribuabilului, la adresa de poştă electronică menționată în cerere.

10. Contribuabilul sau reprezentantul/ împuternicitul acestuia poate depune ulterior un nou formular 150 “Cerere pentru utilizarea unui certificat calificat”.

**III. Revocarea dreptului de utilizare a serviciului depunere declaraţii on-line**

11. (1) Revocarea dreptului de utilizare a serviciului depunere declaraţii on-line se solicită de către contribuabil prin completarea şi transmiterea formularului 151 "Cerere pentru revocarea dreptului de utilizare a serviciului depunere declaraţii on-line”.

(2) Cererea pentru revocarea dreptului de utilizare a serviciului depunere declaraţii on-line se transmite prin mijloace electronice de transmitere la distanță.

12. În situația în care cererea de revocare a dreptului de utilizare a serviciului depunere declaraţii on-line nu se semnează electronic, formularul se depune la sediul oricărui organ fiscal central.

13. Revocarea se comunică contribuabilului la adresa de poştă electronică, menționată în cerere.

**PROIECT**

**IV. Evidența cererilor de utilizare a unui certificat calificat și a cererilor de revocare a dreptului de utilizare a serviciului depunere declaraţii on-line**

14. Prin funcţiile aplicaţiilor informatice se organizează o evidenţă care să asigure păstrarea, administrarea şi utilizarea informaţiilor din documentele primite și care se transmit organului fiscal competent în administrarea contribuabilului.

15. Evidența cererilor conține următoarele informații:

a) numărul de înregistrare și data cererii pentru utilizarea unui certificat calificat;

b) numărul de înregistrare și data cererii de revocare a dreptului de utilizare a serviciului depunere declaraţii on-line;

c) denumire/ nume, prenume contribuabil;

d) cod de identificare fiscală al contribuabilului;

e) nume/ prenume și codul de identificare fiscală al titularului certificatului calificat;

f) calitatea titularului certificatului calificat;

g) modul de soluționare a cererii pentru utilizarea unui certificat calificat:

- aprobată;

- respinsă.

În cazul respingerii cererii, se înscrie și motivul respingerii acesteia;

h) nume/ prenume și codul de identificare fiscală al persoanei care solicită revocarea dreptului de utilizare a serviciului depunere declaraţii on-line.